kardosdrur/scandi-wiki huggingface dataset:
Merete Bodelsen

Merete Christiane Bodelsen, født Christensen (8. december 1907 i London, død 6. maj 1986 i Gentofte) var en dansk kunsthistoriker, gift med C.A. Bodelsen og moder til Anders Bodelsen. Hun var sammen med sin mand aktiv i modstandsbevægelsen (Frit Danmark).

Merete Bodelsen var datter af ingeniør Poul F. Christensen og hustru Adolphe f. Hansen, blev student fra H. Adlers Fællesskole 1926, studerede kunsthistorie ved Københavns Universitet og var på rejser i England, Tyskland, Frankrig, Spanien, Italien og USA. Hun var redaktionssekretær ved Nyt Tidsskrift for Kunstindustri 1929-31, medarbejder ved Dansk biografisk Leksikon og ved Thieme und Beckers Künstlerlexikon, redaktør af 3. udgave af Weilbachs Kunstnerleksikon I-III (sammen med Povl Engelstoft 1943-52) og redigerede Kunstindustrimuseets Virksomhed II (1960), III (1964) og IV (1969).

Bodelsen blev tildelt Robert Hirschsprungs Mindelegat for Kunsthistorikere 1939 og 1958, ærespris fra C.L. Davids Fond 1961 og fra Overretssagfører L. Zeuthens Mindelegat 1967. Hun var medlem af Modstandsbevægelsens kunstneriske Udvalg 1945, næstformand i bestyrelsen for Forening for Boghaandværks Københavnsafd. 1946-53, medlem af Komiteen for godt Bogarbejde 1950-52, af bestyrelsen for Tagea Brandts Rejselegat fra 1960 og for L. Zeuthens Mindelegat fra 1969 samt dansk kommissær for Europarådets udstilling i Paris 1960 »Les Sources du XXe Siécle«.

Værker 
 Dansk kunsthistorisk Bibliografi (sammen med Aage Marcus, 1935)
 Karl Madsen Bibliografi (1939)
 Dansk Keramik (sammen med Sigurd Schultz, Samleren, 1939)
 Emil Hannover Bibliografi (1942)
 Fransk Kunst. En Bibliografi til den dansk-franske Kunstforbindelse (sammen med Dyveke Brun, 1943)
 Ludvig Find (1943)
 Amerika i Dag (sammen med C.A. Bodelsen, 1945)
 Stilsøgen i 90'ernes danske Malerkunst (i Strejflys over dansk Malerkunst, Statsradiofoniens grundbøger, 1948)
 Patrick Nordström 1870-1929. En studie i hans keramik (1956)
 Foreign Artists in Denmark (i Festskrift til Professor Hans Vollmer, Leipzig 1957)
 Willumsen i Halvfemsernes Paris (1957)
 Tradition og stilskifte i dansk stentøj (i særnummer af Porslin 1960)
 Gauguin Ceramics in Danish Collections (1960)
 Gauguin's Ceramics. A Study in the Development of his Art (London, 1964)
 Toulouse-Lautrec's Posters. Catalogue and Comments (1964)
 Ib Andersen (sammen med Thorkild Hansen, 1967)
 Gauguin og Impressionisterne (udg. af Kunstforeningen 1968)
 artikler bl.a. i Gazette des Beaux-Arts (1959, 1961) og The Burlington Magazine (1957, 1959, 1962-63, 1965-68, 1970)

Kilder 
 Kraks Blå Bog 1974

Eksterne henvisninger 
 

Kunsthistorikere fra Danmark
Faglitterære forfattere fra Danmark
Danskere i 1900-tallet
Modstandsfolk fra Danmark
Personer i Kraks Blå Bog (afdøde)
Dansksprogede forfattere fra Danmark
Personer fra London
Agent 007, James Bond

Agent 007, James Bond, i perioder også kaldet henholdvis 007 James Bond, samt James Bond, Agent 007, samt James Bond, samt Agent 007, samt blot 007, var et dansk tegneserieblad, der udkom fra Interpresse i 1965-1984. I maj 1983, efter 007 James Bond nr. 66, startede nummereringen forfra med James Bond nr. 1.

Bladet indeholdt bl.a. den kendte engelske James Bond-avistegneserie af John McLusky, bygget over Ian Flemings romaner. Fra 1979 begyndte bladet at bringe filmartikler mm, skrevet af Nicolas Barbano, der i Box 007 også besvarede spørgsmål fra læserne. Bladet gik ind, da selskabet bag Bond-filmene forbød Interpresse at bruge filmbilleder på forsiden.

Litteratur
Ole Knudsen: Agent 007, James Bond, i Gyldendals Tegneserieleksikon (Gyldendal, 1991)

Tegneserieblade
Tidsskrifter fra Danmark
Etableret i 1965
Ophørt i 1983
Daniel Humair

Daniel Humair (født 23. maj 1938 i Geneve, Schweitz) er en schweizisk jazztrommeslager og kunstmaler.

Han blev professionel som 17 årig, og turnerede rundt i Schweitz, Tyskland, Belgien og Sverige, indtil han i 1959 bosatte sig i Frankrig.

Han har spillet med Gerry Mulligan, Martial Solal, Eric Dolphy, David Friedman, Herbie Mann , Dizzy Gillespie, Miroslav Vitous, Joe Henderson, Dexter Gordon, Steve Grossman, Joachim Kühn, Harvie Schwartz, The Swingle Singers, Benjamin Koppel og mange flere.

Han vandt Down Beat-prisen "For Talent Deserving Of Wider Recognition " i 1969. Humair spiller en meget abstrakt form for trommespil, hvor nuancering, farve og improvisation har stor betydning. Han er også kunstmaler og kalder sin egen stil for "Figurativ Abstrakt" på dette felt. Han har spillet meget i freejazzens stil, men mestrer hele jazzens spektrum. Han er stadig anset for én af Europas fornemste jazztrommeslagere.

Diskografi 
 Daniel Humair – Conection (1960)
 Daniel Humair – Hum (1960)
 Martial Solal – Dermaplastic (1960)
 George Gruntz – From Sticksland with Love (1967)
 Daniel Humair – Morning (1972)
 Henri Texier – Texter (1979)
 David Friedman – Triple Hip Trip (1979)
 Michel portal – Pastor (1986)
 Joachim Kühn – Easy to Read (1986)
 Daniel Humair – Surounded (1987)
 Joachim Kühn – From Time To Time (1988) 
 Joachim Kühn – usual confusion (1993)
 Joachim Kühn – L ´Opera de Quat´sous
 Daniel Humair/Benjamin Koppel/Palle Danielsson – Paris Abstractions (2005)
 Daniel Humair/Benjamin Koppel/Cedric Piromalli/Gheorgyi Kornazov/Thommy Andersson – European Jazz Factory (2008)

Eksterne kilder og henvisninger 
 Website (på fransk)
 Biografi mm

Jazztrommeslagere
Musikere fra Schweiz
Personer fra Genève
Niels Banke

Niels Banke (29. september 1907 i Esbjerg – 4. august 1983) var en dansk nationaløkonom og medlem af Danmarks Frihedsråd.

Niels Banke var søn af bibliotekskonsulent Jørgen Banke og hustru Regine f. Bruun, blev student Frederiksborg Statsskole 1925 og cand.polit. 1930. Han var lærer ved Borups Højskole 1930, var ansat i Overskyldrådet og Indenrigsministeriet, lærer ved Den danske andelsskole ved Middelfart 1932-36, medarbejder ved Kristeligt Dagblad 1936-37, i Landsoverskatterådet og Statens Ligningsdirektorat til 1940, ved Priskontrolrådet 1941, direktør i Monopoltilsynet 1962-71 og lektor ved Handelshøjskolen i København 1939-62. Censor ved Københavns og Aarhus universiteter.

Han var medstifter af Dansk Samling 1936 og blev medlem af Frihedsrådet 1945.

Banke blev gift 9. august 1931 med Elsebet Munk Banke, f. 30. april 1907 i Hvejsel, datter af provst Marius Nielsen og hustru Eli Margrete f. Monrad.

Værker 
 Konjunkturer og Kriser (1936)
 Konjunkturer og Kriser (1952, sammen med Poul Winding)
 Politisk A.B.C. (1953)
 afsnit af Det danske Samfund
 artikler i Nationaløkonomisk Tidsskrift og dagspressen m.v.

Kilder 
 Kraks Blå Bog 1974

Nationaløkonomer fra Danmark
Faglitterære forfattere fra Danmark
Modstandsfolk fra Dansk Samling
Personer fra Esbjerg
Danskere i 1900-tallet
Personer i Kraks Blå Bog (afdøde)
Personer i Dansk Biografisk Leksikon
Dansksprogede forfattere fra Danmark
Universitetslektorer fra Danmark
Moss Lufthavn, Rygge

Moss Lufthavn, Rygge  er en international lufthavn i Rygge, Norge, som åbnede d. 8. oktober 2007.  Lufthavnen er påtænkt at fungere som regional lufthavn for Østfold, samt beregnet til lavprisselskabers betjening af Oslo. Lufthavnen ligger 10 km. udenfor Moss og 60 km. udenfor Oslo, og er ejet og drevet af Rygge Sivile Lufthavn AS.

Eksterne henvisninger 

Moss Lufthavn, Rygges officielle hjemmeside

Lufthavne i Norge
Østfold
Etableret i 2007
Lufthavn, Rygge
Holger Lavesen

Holger Lavesen (født 9. august 1935 i Tommerup, død 6. august 2017) var en dansk jurist og tidligere erhvervsleder.

Lavesen blev student fra Odense Katedralskole i 1955 og cand.jur. fra Københavns Universitet i 1962. Samme år blev han ansat som sekretær i Indenrigsministeriet og avancerede i 1970 til fuldmægtig. Fra 1964 til 1972 var han desuden ekstern lektor i offentlig ret ved Københavns Universitet. I 1971 blev han udnævnt til departementschef i Ministeriet for Forureningsbekæmpelse, der i 1973 skiftede navn til Miljøministeriet. I 1983 blev han af daværende statsminister Poul Schlüter udpeget til arbejdende formand for bestyrelsen for Dansk Olie og Naturgas og i 1995 blev administrerende direktør samme sted. Her var han til 2001, hvor han gik på pension. 

Han havde desuden haft flere tillidshverv, bl.a. som bestyrelsesmedlem i Djøf, Jurist- og Økonomforbundets Forlag, Terma, NKT, Bikubenfonden, Carlsberg og Statens og Kommunernes Indkøbsservice. Som bestyrelsesformand for Hafnia i 1992-1993 forsøgte han at redde virksomheden ved en aktieemission, hvilket dog ikke lykkedes. Fra 1994 til 2002 var han formand for Politikens bestyrelse, og 2003-2008 næstformand for JP/Politikens Hus.

Siden 1975 havde han været medlem af Akademiet for de Tekniske Videnskaber.

Referencer

Eksterne henvisninger 
 

Erhvervsfolk fra Danmark
Jurister fra Danmark
Personer fra Tommerup
Departementschefer i Miljøministeriet
Medlemmer af Akademiet for de Tekniske Videnskaber
Personer i Kraks Blå Bog (afdøde)
Studenter fra Odense Katedralskole
EQT Partners

EQT Partners er en svensk kapitalfond, der blev grundlagt i 1994 af Investor AB. 

Fonden råder over en risikovillig kapital på 77 mia. euro og formelt set af en masse fonde, der har EQT-navnet til fælles.

Virksomheder

Følgende virksomheder ejes helt eller delvist af EQT Partners. Ejerandel er angivet i parentes.
 ISS (55%)
 BTX Group (100%)
 Scandic Hotels (79%)
 Nordic Aviation Capital (51%)
 HusCompagniet (95%)
 Flying Tiger (butikskæde) of Copenhagen (100%)
 Top-Toy (Fætter BR, Toys "R" Us) (100%)
 Oterra (Chr. Hansen Natural Colors A/S)

Eksterne henvisninger
EQT's hjemmeside

Henvisninger 

 
Etableret i 1994
Årsrapport

En årsrapport eller et årsregnskab er en redegørelse for en virksomheds aktiviteter i det forgangne regnskabsår. Årsrapporterne har til hensigt at give aktionærer og andre interesserede et indblik i virksomhedens aktiviteter og økonomiske formåen. I de fleste jurisdiktioner er det lovpligtigt, at virksomhederne udarbejder og indberetter årsrapporter. I Danmark reguleres bestemmelserne for årsrapporter i Årsregnskabsloven, der administreres af Erhvervs- og Selskabsstyrelsen. 

Årsrapporter indeholder som minimum en beskrivelse af virksomhedens økonomiske aktiviteter i regnskabsåret, herunder balance- og resultatopgørelse og en revisionspåtegning. Ofte vil der også være en ledelsespåtegning. I Danmark er det desuden lovpligtigt for virksomheder at informere om deres CSR-aktiviteter, hvorfor dette oftest vil være at finde i årsrapporten. Virksomheder kan også frivilligt tilslutte sig FN's Global Compact, hvor de dermed forpligter sig til at informere om implementeringen af de ti principper i FN's Global Compact.

Børsnotererede virksomheder er desuden underlagt krav fra børsens side om at offentlige løbende redegørelser, dels i form af kvartalsregnskaber, dels i form af jævnlige børsmeddelelser om forhold, der har væsentlig betydning for virksomhedens drift.

Virksomheder skal indberette deres årsrapport til Erhvervsstyrelsen i et XBRL format senest 5 måneder efter endt balancedag. Hvis fristen ikke overholdes vil Erhvervsstyrelsen sende et påkravsbrev med to frister, en på 8 hverdage som er en ny frist, hvorefeter Erhvervsstyrelsen kan pålægge afgifter og en 4 ugers frist, som vil være fristen inden selskabet sendes til tvangsopløsning.

Undtagelseserklæring 
En række virksomheder har mulighed for at udfylde en undtagelseserklæring frem for en årsrapport. 

Eksempler på virksomheder der ikke behøver at indsende en årsrapport:

 Filialer af udenlandske virksomheder
 Dattervirksomheder uden aktivitet
 Interessantskaber og kommanditselskaber, hvis regnskab indgår i et koncernregnskab

Referencer 

Regnskabsvæsen
Erhvervsliv
Familieret

Familieret (også betegnet familiejura) er den del af privatret, der pådømmer sager vedrørende familiens retsstilling og familiemedlemmers indbyrdes rettigheder og pligter.

Centrale elementer i familieretten er ægteskab, separation og skilsmisse, adoption samt børnebidrag. Under familieretten hører traditionelt også arveret. Familieretten er dermed også dømmende myndighed i sager, der vedrører betingelserne for indgåelse og opløsning af ægteskab, fordeling af boet efter en skilsmisse eller dødsfald og til dels hvordan en eventuel arv skal fordeles mellem de efterladte.

Lovene på området er bl.a. ægteskabsloven, lov om skifte af fællesbo, forældreansvarsloven og arveloven.

På de juridisk fakultet eller juridisk institut undervises der typisk i familieret i løbet af de første semestre. Dette gælder f.eks. for Københavns Universitet, Aarhus Universitet og Syddansk Universitet.

Se også 

 Familie- og arveret (også kaldet Familie- og arvejura)
 Familieretshuset

Ekstern henvisning 
familieret på lex.dk

Referencer 

Jura
Retsvidenskab
Privatret
Juridiske discipliner
Arveret
Iven Reventlow

Iven Reventlow kan henvise til flere personer:

 Iven Reventlow – ridder, nævnes 1306 og bliver Ridder i 1316 og optræder sammen med Hartvig Reventlow. Han var i 1322 sammen med væbneren Iven Reventlow vidne ved grev Johans gavebrev til Neumünster Kloster. I 1336 solgte han gods til bispen af Lübeck.
 Iven Reventlow (landmarskal) (ca. 1495-1569) – landmarskal i Holsten
 Iven Reventlow (psykolog) (1926-2003) – dansk modstandsmand og adfærdspsykolog
Iven Reventlow (psykolog)

Iven Eduard Rowland greve Reventlow (2. juni 1926 på Rudbjerggaard – 20. juli 2003) var en dansk modstandsmand og adfærdspsykolog.

Iven Reventlow var søn af grev Otto Reventlow, som allerede døde, da Iven Reventlow var tre år gammel, og han boede som gymnasieelev med sin moder Ada Reventlow, sin broder Claus, sin halvkusine Janicke Knudtzon samt Kristine Mors, der var hushjælp i Klampenborg, hvor familien husede modstandsfolk. Fra august 1944 i indgik han i en militærventegruppe. Han deltog også i distribution af Dansk Samlings illegale blad Morgenposten. Han blev i februar 1945 anholdt af Gestapo og indsat i Frøslevlejren, hvilket han har beskrevet i bogen Arresteret af Gestapo (Forlaget Politiske Studier 2002).

Han blev uddannet cand.psych., blev i 1954 magister i psykologi fra Københavns Universitet og modtog året efter universitetets guldmedalje. Han var indtil sin pensionering i 1986 lektor ved Psykologisk Laboratorium på Københavns Universitet, hvor dyrepsykologi var kernen i hans mangeårige forskning og undervisning.

Ved siden af sit primære felt beskæftigede Iven Reventlow sig med konfliktforskning og studier af litteraturoplevelser. Hans doktorafhandling fra 1970, Studier af komplicerede psykobiologiske fænomener, beskrev metoder til analyse af psykologiske helheder i menneskers og dyrs naturlige livsmønstre. Reventlow har ydet en speciel indsats i en militærpsykologisk arbejdsgruppe ved udvælgelsen af kommende jagerpiloter – et arbejde, der med stor sandsynlighed har medvirket til at nedbringe ulykkesfrekvensen i Flyvevåbnet.

Iven Reventlow døde i 2003. I sin nekrolog i Politiken 27. juli 2003 skrev Ib Damgaard Petersen bl.a.: "Desværre blev universitetsmiljøet i 1970'erne så politiseret, at jeg anser det for at være en væsentlig årsag til, at Iven Reventlow aldrig fik det professorat som hans videnskabelige habitus berettigede ham til."

Kilder 
 Iven Reventlow i Modstandsdatabasen
 Iven Reventlow i Reventlow-databasen

Eksterne henvisninger 
 

Iven
Grever fra Danmark
Psykologer fra Danmark
Ansatte ved Københavns Universitet
Danskere i 1900-tallet
Modstandsfolk fra Dansk Samling
Selvbiografer fra Danmark
Dansksprogede forfattere fra Danmark
Modtagere af Københavns Universitets guldmedalje
Friedrich Pfaff

Alexius Burckhardt Immanuel Friedrich Pfaff (født 17. juli 1825 i Erlangen, død 18. juli 1886 sammesteds) var en tysk geolog. Han var søn af Johann Wilhelm Pfaff og bror til Hans Pfaff.

Pfaff, der virkede som professor i geologi og mineralogi ved Universitetet i Erlangen, studerede særlig dynamisk geologi og udgav forskellige almenfattelige afhandlinger.

Kilder 
 

Mineraloger fra Tyskland
Ansatte ved Erlangens Universitet
Faglitterære forfattere fra Tyskland
Tysksprogede forfattere
Tyskere i 1800-tallet
Personer fra Erlangen
Salmonsens
Johann Friedrich Pfaff

Johann Friedrich Pfaff (født 22. december 1765 i Stuttgart, død 21. april 1825 i Halle a.S.) var en tysk matematiker. Han var bror til Christoph Heinrich og Johann Wilhelm Andreas Pfaff.

Pfaff ansattes 1788 som matematisk professor i Helmstedt og gik 1810 i samme egenskab over til Universitetet i Halle.

Pfaff tilhørte som matematiker den kombinatoriske skole; han er især bekendt ved sin i Berlin-Akademiets afhandlinger 1814—15 fremsatte metode til behandling af partielle differentialligninger.

Foruden spredte afhandlinger har han skrevet Disquisitiones analyticae (1797).

Kilder 
 

Matematikere fra Tyskland
Faglitterære forfattere fra Tyskland
Latinske forfattere
Tyskere i 1700-tallet
Tyskere i 1800-tallet
Personer fra Stuttgart
Salmonsens
Hendrik Verwoerd

Hendrik Frensch Verwoerd (8. september 19016. september 1966) var statsminister i Sydafrika fra 1958, til han blev myrdet i 1966. Han var arkitekten bag apartheid, herunder indførelsen af hjemlandene, de såkaldte "bantustans".

Han blev født i Amsterdam, men hans familie emigrerede til Sydafrika, da han var tre måneder gammel.
Han blev i 1927 professor i psykologi ved afrikaanernes intellektuelle højborg, universitetet i Stellenbosch. 6 år senere skiftede han over til faget sociologi.

I 1937 blev han udpeget til redaktør af avisen Die Transvaaler, der støttede Nationalistpartiets politiske linje. 
I 1948, da Nationalistpartiet vandt valget blev han udpeget til senator. 
I 1950 blev han minister for de "indfødtes" forhold (Minister of Native Affairs), og det var fra denne position, at han gennemførte mange af apartheidlovene.
I 1958 blev han valgt til statsminister
 31. maj 1961 udråbte han Sydafrika til en republik, efter at et lille flertal af hvide vælgere (både sorte og farvede var da  uden  stemmeret), havde stemt for at Sydafrika skulle træde ud af Commonwealthsamarbejdet.

I 1960 forsøgte en hvid landmand at skyde Verwoerd, mendet mislykkedes. Seks år senere blev han dræbt af et bud i parlamentet, Demetrio Tsafendas.

Referencer

Eksterne henvisninger 
 Hvem var Verwoerd?

Politikere fra Sydafrika
Paslovene

Paslovene var det sydafrikanske apartheid-styres måde at kontrollere sorte afrikaneres bevægelsesfrihed. Sorte afrikanere skulle således altid have deres pas på sig, og ville blive arresteret, og sendt tilbage til deres hjemlande eller bantustans, såfremt de ikke kunne fremvise det.

Eksterne henvisninger
Hvad var paslovene?

Sydafrika
Den Store Klassefest

Den Store Klassefest var et tv-program på TV 2, hvor to kendte personer mødes, så de kan snakke om deres barndom.

Udsendelsere blev styret af Kamilla Bech Holten.

I en af udsendelserne var Flemming Jensen og Jesper Klein de to kendte personer. 

Tv-programmer fra TV 2 Danmark
Tv-underholdningsprogrammer
Danske tv-serier fra 2000'erne
United Democratic Front

United Democratic Front var en sydafrikansk fællesbevægelse imod apartheid, bestående af et væld af civilsamfundsorganisationer. Bevægelsen blev dannet i 1983, og opløstes efter valget i 1994 efter at have været en stor del af årsagen til apartheids fald.

Eksterne henvisninger
Hvad var UDF?

Organisationer fra Sydafrika
Etableret i 1983
Ophørt i 1994
Sandheds- og forsoningskommissionen

Sandheds- og forsoningskommissionen (engelsk: Truth and Reconciliation Commission eller blot TRC) var en domstolslignende instans, der blev nedsat efter apartheid-styrets fald Sydafrika.

Kommissionens mandat var at fremskaffe vindesbyrd om omfanget af menneskerettighedsovertrædelser under apartheid og at dokumentere sådanne overtrædelser og i nogle tilfælde at give amnesti i de personer, der havde medvirket ved overtrædelserne.

Desmond Tutu var kommissionens formand.

Kommissionen blev nedsat i 1995 og kommissionen afgav sin endelige rapport den 28. oktober 1998.

I rapporten beskrev kommissionen de overtrædelser af menneskerettighederne og andre forbrydelser, herunder voldsanvendelse, som apartheidstyret og de forskellige modstandsbevægelser, herunder ANC havde begået undet apartheidstyret.

Eksterne links 
 Hvad var Sandheds- og forsoningskommissionen?, afrika.dk 
 The TRC Report - Sandheds- og forsoningskommissionens endelige rapport (på engelsk) 

Sydafrikas historie
Racisme
Æthelberht af Wessex

Æthelberht () (født 836, død efteråret 865) var konge af Wessex i perioden 860 til 865. Han var den tredje søn af Kong Æthelwulf af Wessex og hans første kone, Osburga. I 855 overtog han magten i Kent, mens hans far, Æthelwulf, Besøgte Rom. Efter sin fars død i 858, overtog han formelt Kent og de andre østlige dele af riget med titel af konge. Hans ældre bror Æthelbald døde barnløs i 860, og Æthelberth arvende i den forbindelse tronen i Wessex.

Konger af Wessex
Galten FS

Fodboldklubben Galten FS er en del af den flerstrengede forening Galten Forenede Sportsklubber der er beliggende i det grønne område midt i Galten og Skovby.

Skovby IFs fodboldafdeling er fusioneret med Galten FS.

Galten FS er samarbejdsklub med AGF.
Klubbens herrehold spiller i Serie 3 i DBU Jylland per 2013.

Tidligere spillere 
 Lasse Jørgensen
 Sanel Kapidzic

Eksterne henvisninger 
 Officiel hjemmeside 

Fodboldklubber under DBU Jylland
FS
Friedrich August von Quenstedt

Friedrich August von Quenstedt (9. juli 1809 i Eisleben – 21. december 1889 i Tübingen) var en tysk geolog. 

Quenstedt studerede i Berlin og virkede fra 1837 som ekstraordinær, fra 1842 indtil sin død som ordentlig professor i mineralogi og geognosi i Tübingen. Hans hovedarbejde er en række undersøgelser over Württembergs juradannelser; disse undersøgelser gennemførtes på en selvstændig måde og med en dengang eksempelløs udførlighed og nøjagtighed.

De blev banebrydende derigennem, at de kom til at tjene som mønster for alle palæontologisk-stratigrafiske arbejder, ligesom de også gjorde, at den schwabiske jura med dens talrige underafdelinger, som Quenstedt fastslog og betegnede med græske bogstaver, blev udgangspunktet for talrige sammenlignende studier. 

Quenstedt var dertil en alsidig og frugtbar videnskabelig forfatter, som har skrevet originale arbejder vedrørende både mineralogi, geologi og palæontologi. Vi nævner eksempelvis: Handbuch der Mineralogie (3. udgave 1877), Die Cephalopoden (1849), Der Jura (1857), Petrefactenkunde Deutschlands (7 bind, 1849—84, ufuldendt) samt Die Ammoniten des schwäbischen Jura (3 bind, 1883-88).

Kilder 

 

Mineraloger fra Tyskland
Palæontologer
Faglitterære forfattere fra Tyskland
Ansatte ved Tübingens Universitet
Salmonsens
Ridefoged

En ridefoged  var godsejerens repræsentant på et gods og tog sig af forholdet til bønderne, sørgede for at bøndergårdene blev fæstet ud  når de var ledige, opkrævede skatter og landgilde, mødte i retten på ejerens vegne osv.

Ridefogdens stilling som mellemleder med både offentligretlige og private forvaltningsopgaver gjorde ham tidligt upopulær, som f.eks. skildret i Holbergs Jeppe på Bjerget og Svend Methlings Kongen bød.

I 1700-tallet gled betegnelsen ridefoged ud til fordel for godsinspektør eller forvalter.

Titler
Sabian

Sabian er et canadisk firma der laver og designer bækkener. Det er en af de største bækkenfirmaer i verden, sammen med Zildjian, Paiste og Meinl.

Eksterne henvisninger 
 

Fremstillingsvirksomheder fra Canada
Paiste

Paiste er et schweizisk firma, der designer og producerer bækkener og andre slagtøjsinstrumenter. Paiste er verdens 3. største producent af bækkener, gongonger og metal percussion.

Eksterne henvisninger 
 

Fremstillingsvirksomheder fra Schweiz
Richard Østerballe

Richard Østerballe er en dansk biolog, der siden 2002 har været direktør for Givskud Zoo.

Kilder 

Tjek fødselsår
Biologer fra Danmark
Meinl Percussion

Meinl Percussion (forkortes ofte til Meinl) er et tysk slagtøjsfirma og er blandt verdens største producenter af bækkener og andre percussion instrumenter.

Musikinstrumentproducenter fra Tyskland
Percussion
Survivor (musikgruppe)

Survivor er et band fra U.S.A.. Bandet blev dannet i 1978 i Chicago. De er specielt kendt for deres hit "Eye Of The Tiger" fra filmen, Rocky III.

Diskografi 
 Survivor (1979)
 Premonition (1981)
 Eye of the tiger (1982)
 Caught in the game (1983)
 Vital signs (1984)
 When seconds count (1986)
 The very best of survivor (1986)
 Too hot to sleep (1988)

Rockgrupper fra USA